“Na e ni kori, ee li ni mbra na.
Mbe Ndoo wre tali, mbe u e ŋga Yafun wa na. Kpra Ŋumu wre, mbe yire na wre tni nyjila kro nu.
Waŋgra leele wa ja mbe u yii. Ŋgi na hin? Pia u nya, mbaa yo chiin pie u chin. La, yire u chin, ŋgi na hin? Yire na wre ee wa mu tni, a uu wa e nu.
Mba e ti bijile, la, mbe ndru mbe pan e pan.
Ki kro chiɛri mbe waŋgra leele wa ni nya na, la, yire we ni nya. Ŋga nii ŋmaa ni ŋga, ee ŋmaa ta.
Ki ble kre, ee chin na nii wa ni Lɛ nu, a ee wa ni nu, a nii wa e nu na.
Ŋmba we ni mbra shɔ, mbe li yi na kre, wre wi ŋmba u ni kori. A ŋmba u ni kori kre, ni Lɛ wre u kori, a mi titi we ufun kori na, mbe niyɛ wɔ mbe u nyina.”
Judas, Yesu wɔŋgafun wre mɛɛfun wre na yo mbo, “Ni Tafun, mni mbe mu muyɛ wɔ mbe o nyina, a ma muyɛ wɔ mbe waŋgra leele nyina hin?”
A Yesu na kna mbo, “ŋmba u ni kori kre, we li ni kee kre na. Ni Lɛ we u kori na, mbe mi na ni Lɛ kro paan tni u nu.
Ŋmba u n li ni kee na kre, u n ni kori, a kee ŋga e ndru ŋga, ni wo ma, ni Lɛ ŋmba u ni tun wre nyu kee yi.”
“Ni yire kee nyjɛ yo e pan, nyjila ŋga ni mi na yiree wa ŋga.
La, Kpra Ŋumu ŋmba ni Lɛ we tun na ni mɛɛ ni, mbe u paan ya e na wre, we e nyina yirɛ kro, mbe e sɔɔnri kee nyjɛ ni yo e pan ŋga krɛrɛ.
Wejinyiŋge nu ni e ti. Mi titi wejinyiŋge ni e ŋga, ki n pe na ŋga waŋgra kaan kre ka ni e ŋga. Yaa na kawa kee ka ni, a yaa shia fiɛ.”
“Ni ki yo e pan a e loo na ni shie, la, mbe ndru mbe pan e pan. Na e ni kori, e yiɛ we shɔ na ni shie Ndoo wre pan, ŋgi na hin? U wɛ mi na.
Ni yire kee nyjɛ yuu e pan, mbe yi chiin pe, imi kie pe na yi waa pan, mbe e shɔ mbe li.
Mba paara na e ni titnɔŋɔ na. Ŋgi na hin? Waŋgra ŋga tafun wre paan, u n jaŋga ni mi na.
La, waŋgra leele fna mbe chin na ni Ndoo wre kori, kre ki tia ndaa nyjɛ u yo ni pe kro pini. E yiri mna mbe o sɛ.”